กระทรวงการคลัง เผย ยอดลงทะเบียนรับสิทธิ์เงินเยียวยา 5,000 บาท ผ่านเว็บไซด์ www.เราไม่ทิ้งกัน.com วันนี้มีผู้ลงทะเบียนสำเร็จแล้วกว่า 9.6 ล้านคน
กระทรวงการคลัง เผย ยอดลงทะเบียนรับสิทธิ์เงินเยียวยา 5,000 บาท ผ่านเว็บไซด์ www.เราไม่ทิ้งกัน.com วันนี้มีผู้ลงทะเบียนสำเร็จแล้วกว่า 9.6 ล้านคนนายชาญกฤช เดชวิทักษ์ ผู้ช่วยรัฐมนตรีประจำนายกรัฐมนตรี (ปฏิบัติงานกระทรวงการคลัง) เปิดเผยว่า หลังจากเปิดให้ลงทะเบียนรับสิทธิ์เงินเยียวยาจากมาตรการควบคุมการแพร่ระบาดของไวรัสโควิด-19 รายละ 5,000 บาท เป็นเวลา 3 เดือน ผ่านเว็บไซด์ www.เราไม่ทิ้งกัน.com วานนี้ (28 มี.ค.63) ล่าสุดวันนี้ (29 มี.ค.63) มีผู้ลงทะเบียนสำเร็จแล้วจำนวน 9.6 ล้านคน และยังเปิดให้ลงทะเบียนได้ตลอด 24 ชั่วโมง หลังจากนั้นระบบจะแจ้งผลการลงทะเบียนและสิทธิ์ตามมาตรการ ตอบกลับมายังผู้ลงทะเบียนผ่านทางข้อความ SMS เมื่อลงทะเบียนแล้ว ระบบพร้อมจ่ายเงินเยียวยาเข้าบัญชีเร็วสุดภายใน 7 วันทำการ โดยจะโอนเงินให้บัญชีพร้อมเพย์ที่ผูกกับเลขบัตรประจำตัวประชาชน ผ่านบัญชีธนาคารที่มีชื่อและนามสกุลเจ้าของบัญชีตรงกับชื่อและนามสกุลนำมาลงทะเบียน และขอเน้นย้ำว่าการขอรับสิทธิ์ตามมาตรการนี้ ไม่ใช่วิธีมาก่อนได้ก่อน ประชาชนทุกคนที่ได้รับความเดือดร้อนจากไวรัสโควิด-19 และมีคุณสมบัติครบถ้วนตามหลักเกณฑ์จะได้รับการเยียวยาจากรัฐบาลครบทุกคน อย่างไรก็ตาม ขณะนี้ มีกลุ่มมิจฉาชีพที่ฉวยโอกาสในช่วงวิกฤติ เอารัดเอาเปรียบผู้ได้รับความเดือดร้อนจากไวรัสโควิด-19 ผ่านวิธีการต่างๆ มากมาย โดยเฉพาะการเปิดเว็ปไซด์ปลอม ซึ่งมีมากกว่า 44 เว็บไซด์ และแสวงหาผลประโยชน์ผ่านโซเชียลมีเดียจากมาตรการนี้ โดยอ้างว่าจะรับลงทะเบียนให้เพื่อแลกเปลี่ยนกับความสะดวก รวมทั้งขอค่าตอบแทนบางส่วนจากเงินที่ได้รับจากมาตรการช่วยเหลือนี้  ขอให้ประชาชนอย่าหลงเชื่อผู้ที่หาผลประโยชน์โดยไม่ถูกต้อง เพื่อป้องกันความเสี่ยงจากการนำข้อมูลส่วนตัวไปใช้ประโยชน์ในทางที่ไม่ถูกต้อง และส่งผลให้ได้รับความเสียหายทางการเงินตามมา ทั้งนี้ ได้สั่งการให้หน่วยงานที่เกี่ยวข้องตรวจสอบอย่างเข้มงวดและพร้อมจะดําเนินการตามกฎหมายทันที ซึ่งการกระทําดังกล่าวเป็นความผิดฐานฉ้อโกง ตามประมวลกฎหมายอาญา ต้องระวางโทษจําคุกไม่เกิน 3 ปี หรือปรับไม่เกิน 60,000 บาท หรือทั้งจําท้ังปรับ